|  |  |
| --- | --- |
| C:\Users\bandrlic\Desktop\108588771.jpg  https://pozega.eu/wp-content/uploads/2016/05/3-Copy.jpg  Slikovni rezultat za BRESTOVAC FOLKLOR  **STRATEŠKI PLAN RAZVOJA TURIZMA OPĆINE BRESTOVAC 2018.-2022.** | **STRATEŠKI PLAN RAZVOJA TURIZMA**  **OPĆINE BRESTOVAC**  **2018.-2022.** |

1. **UVODNA RIJEČ OPĆINSKOG NAČELNIKA**




Strateški plan razvoja turizma općine Brestovac temeljni je dokument za provođenje turističke politike razvoja i donošenje odluka tijela lokalne samouprave vezanih uz turistički razvoj predmetne općine u Požeško-slavonskoj županiji. Nakon što smo analizirali turističke razvojne potencijale općine Brestovac, ovim dokumentom želimo utvrditi smjernice budućeg razvitka, a koji se prvenstveno temelje na važnom geostrateškom položaju, prirodnom bogatstvu, kulturnoj i prirodnoj baštini te turističkoj djelatnosti. Strategija turizma će omogućiti koordinaciju interesa i aktivnosti različitih razvojnih dionika te učinkovito korištenje njihovih mogućnosti i resursa, kako bi se postigli zajednički razvojni ciljevi općine Brestovac.

Misija je stvoriti preduvjete i partnerstvo za osnaživanje gospodarstva i turizma, kako bi odgovorili na ključan ekonomski i društveni problem visoke nezaposlenosti mladih. To možemo učiniti jedino povećanjem efikasnosti i stavljanjem u funkciju svih raspoloživih ljudskih, prostornih i financijskih resursa. Upravo takav pristup zahtjeva strateško promišljanje razvoja i konsenzus kod definiranja pravaca razvoja turizma. Ovim se putem zahvaljujem svima na doprinosu, kojim su omogućili da ovaj strateški dokument bude što kvalitetniji. Prilikom izrade Strateškog plana razvoja turizma pokazalo se da postoji dogovor oko temeljnih vrijednosti i vizije u budućnosti, kao i definiranih mjera, ciljeva i prioriteta turističkog razvoja općine. To nam daje nadu da gledamo budućnost s optimizmom kako bismo Strateški plan pretvorili u praktične i konkretne razvojne projekte koji će podići kvalitetu života stanovnika općine i stvoriti ugodno mjesto življenja u budućnosti i turističku destinaciju.

Općinski načelnik

Zdravko Mandić



1. **PRISTUP IZRADE STRATEŠKOG PLANA**

Turističko planiranje je dugoročni proces temeljen na istraživanju i evaluaciji turističkih resursa, koji teži optimiziranju potencijalnog doprinosa turizma ljudskom blagostanju i kvaliteti okoliša.

Faza 1: Analiza postojećih resursa

Faza 2: Definiranje ciljeva i prioriteta strateškog plana

Faza 3: Definiranje načina provedbe strateškog plana

Faza 4: Izrada plana provedbe strateškog plana

Strateški plan razvoja turizma Općine Brestovac referira se na Pravilnik o obveznom sadržaju, metodologiji izrade i načinu vrednovanja županijskih razvojnih strategija (NN 53/10), a koji je propisalo Ministarstvo regionalnog razvoja i fondova EU (MRRFEU). Kako bi proces razvoja, provedbe i praćenja strateških dokumenata bio usklađen na svim razinama (županijska i državna), preporučljivo je korištenje slične metodologije razrade te međusobno uskladive strukture samih dokumenata što se primijenilo i prilikom izrade ovog dokumenta.

Konzultanti kao tehnička pomoć u izradi ovog strateškog plana razvoja turizma moderirali su proces definiranja politika lokalnog razvoja od strane Radne skupine za izradu strateškog plana turizma koju je općinska uprava imenovala te u čijem su sastavu sudjelovali predstavnici jedinice lokalne samouprave, predstavnici turističkih subjekata i osoba koje planiraju turističke aktivnosti. Imenovani su dana 01.10.2018. slijedeći predstavnici čije su informacije i ideje korištene u izradi:

1. Jozo Buće
2. Tomo Vrhovac
3. Damir Rosipal
4. Krešimir Klarić
5. Tomislav Čočić
6. Domagoj Stojaković
7. Jozo Ilić.

Korišten je *bottom-up* pristup koji znači da lokalni turistički čimbenici sudjeluju u donošenju odluka vezanih za strategiju i selekcioniranje prioriteta turizma koji bi se trebali provesti u lokalnom području Općine Brestovac. Proces izrade ovog dokumenta organiziran je tako da bude jednostavan, lako ponovljiv i provediv u budućnosti. U nastavku je prikazan tijek procesa razvoja strategije u četiri jednostavna koraka.

## 

## **Faza 1: Analiza trenutne situacije**

Identificirani su izvori podataka koje je potrebno prikupiti za izradu kvalitetne analize turističke situacije, a isti su prikupljeni, analizirani i prezentirani javno na sjednicama u prostorima Općine Brestovac. Analiza stanja služi kao podloga, odnosno polazište potrebno za kreiranje razvojnih prioriteta u sektoru turizma.

## **Faza 2: Definiranje ciljeva i prioriteta strateškog plana**

Projektni tim organizirao je i moderirao radionicu za definiranje turističke SWOT analize (analiza snaga, slabosti, prilika i prijetnji) te ciljeva/prioriteta strateškog plana razvoja turizma. Razvoj SWOT analize i prioriteta/ciljeva temeljio se na potrebama općine ali je također usklađen s prioritetima regionalnih i nacionalnih politika više razine.

Za svaki cilj, odnosno prioritet, identificirane su mjere strateškog plana koje su opet popraćene konkretnim razvojnim projektima u turizmu. Svaku mjeru u praksi sačinjava jedan ili više razvojnih projekata ili projektnih ideja, a isti su se definirali kroz sva 4 metodološka koraka. Projekti koji predstavljaju dio Baze podataka projekata za provedbu Strategije (korak 4) razrađeni su do razine projektne ideje.

## **Faza 3: Definiranje načina provedbe strategija**

Modaliteti provedbe uključuju definiranje okvira za provedbu odnosno uloge i odgovornosti dionika u provedbi i praćenju strateškog plana turizma te identificiranje izvora financiranja. Radna skupina je, uz pomoć projektnog tima, utvrdila točno koje su institucije i organizacije nositeljice prioriteta Strategije odnosno pojedinih mjera kao i njihove uloge i odgovornosti. Također je utvrđen način praćenja te izvještavanje o napretku. Sustav praćenja temeljen je na objektivno provjerljivim i mjerljivim indikatorima u skladu s ciljevima i prioritetima ovog dokumenta koji će se analizirati u budućnosti.

## **Faza 4: Izrada baze projekata u provedbi strategije**

Nakon procesa konzultacija, definiran je plan za provedbu strateškog plana turizma te je izrađena i provedena analiza baze zrelosti projekata koja omogućuje objektivnu ocjenu projekata koji ulaze u plan. Posljednju fazu u razvoju strateškog plana turizma predstavio je sastanak Radne skupine na kojem je plan službeno usvojen te izrađen plan komuniciranja sa širom javnosti.

## 

## **Konzultacije s dionicima**

Proces konzultacija s ostalim dionicima, a vezano uz razvoj ovog ključnog strateškog dokumenta, započeo je 01.10.2018. godine i trajao je tijekom cijelog procesa razvoja strateškog plana turizma Općine Brestovac. Nakon uvrštavanja komentara i sugestija dionika, izrađen je konačan dokument strateškog plana turizma.

1. **OSNOVNA ANALIZA**


Turizam kao društvena i ekonomska pojava, svoje polazište pronalazi u uspostavljanju turističkog tržišta. Do pojave tržišnih odnosa na turističkom tržištu dolazi kada se pojavljuju potencijalni potrošači zainteresirani za zadovoljenje potreba za odmorom i rekreacijom na jednoj strani, te na drugoj strani, ponuđači koji uz ekonomsku nadoknadu nude odgovarajuća dobra i usluge potrebna za zadovoljenje navedenih turističkih potreba.

Tržište se u turizmu kreira na isti način kao i na svim drugim tržištima, što pretpostavlja činjenicu da su tržišni subjekti, tržišni objekt i cijena osnovni konstitutivni elementi turističkog tržišta. Međutim, teoretičari turizma slažu se da u se turizmu obavlja interakcija između ponude i potražnje ali na specifičan način, drukčiji nego na drugim tržištima. Jedan od najznačajnijih teoretičara turizma Kurt Krapf u svom djelu *Grundriss der allgemeinen Fremdenverkehrslehre* smatra turizam tržištem posebne vrste, tj. tržištem koje posjeduje određena specifična obilježja.[[1]](#footnote-1) Zbog navedenih specifičnosti, potrebno je pratiti međuodnos održivog razvoja geografskog prostora i razvoja turističke djelatnosti na korist svih dionika u prostoru, pa tako i na području Općine Brestovac.

Najčešće citirana definicija turističkog tržišta u domaćim turističkim znanstvenim radovima je ona autora S. i Z. Marković koja glasi: „turističko tržište je skup odnosa potražnje i ponude koji su usmjereni na razmjenu roba i usluga posredstvom novca, i to u razmjeru što ga određuje cijena tih roba i usluga.“[[2]](#footnote-2) Spomenuti autori determiniraju turističku uslugu kao tržišni produkt turizma, jer ona odražava karakter i radni proces glavnih djelatnosti u turizmu. Također, smatraju da objekt razmjene u turizmu može biti i različita roba, koja je klasični rezultat procesa materijalne proizvodnje, ali i određena dobra koja bez turizma ne bi imala karakter robe. Vukonić[[3]](#footnote-3) pak definira turističko tržište kao zamišljeni prostor u kojem se susreću, isprepliću i na određeni način povezuju i međusobno određuju turistička ponuda i turistička potražnja. Kobašić i Senečić promatraju turističko tržište kao skup odnosa ponude i potražnje u sferi usluga i dobara što služe za podmirenje turističkih potreba na određenom geografskom prostoru ili kao skup odnosa ponude i potražnje koji nastaje pod utjecajem turističkih kretanja.[[4]](#footnote-4)

Djelovanje i specifičnosti turističkog tržišta moguće je prikazati na slijedeći način:

Slika 1. Djelovanje turističkog tržišta u prostoru



Izvor: Pirjevec, B.: Ekonomska obilježja turizma, Golden marketing, Zagreb, 1998., str. 19.

Novije definicije i klasifikacije turističkog tržišta dijele turističko tržište na slijedeće vrste:

* Tržište u užem smislu- ovim tržištem su obuhvaćene tipične turističke usluge u ponude koja se najintenzivnije prati i izučava u okviru turizma kao znanstvene djelatnosti. To je sfera hotelijerstva i ugostiteljstva, transporta i posredništva u turizmu.
* Tržište u širem smislu- riječ je o dijelu turističke ponude koja je netipična za turističke subjekte, ali koja su sa stajališta turista i te kako značajna jer dopunjuju osnovnu turističku ponudu (tržište suvenira, tržište prometnih sredstava, tržište turističke opreme, tržište turističkih publikacija itd.).
* Rubno turističko tržište- ovdje se radi o netipičnim elementima turističke ponude. Zapravo radi se o proizvodima i uslugama koji su namijenjeni široj populaciji, dakle ne samo turistima, ali koji su značajni za ukupnu turističku potrošnju (tržište sportske opreme, tržište odjeće i obuće, tržište fotoproizvoda, tržište prehrambenih proizvoda, komunalne usluge itd.). [[5]](#footnote-5)

Možemo zaključiti da se turizam događa u određenom geografskom prostoru, te turistička potražnja se kreće prema turističkoj ponudi, te je u tom smislu dinamičnog karaktera, stoga je navedene pojmove potrebno razumijevati u planiranju turizma Općine Brestovac. Turistička ponuda komunicira sa tržištem potražnje na dva moguća načina: posredno putem turističkih posrednika, ili neposrednom komunikacijom. Iz navedenih razloga turizam Općine Brestovac je potrebno pomno strateški planirati- na dugoročan i održiv način.

Područje **Općine Brestovac**, svojim zapadnim dijelom graniči s Gradom Pakracom, a na istoku se pruža granica s Gradom Požegom i Općinom Velikom. Sjeverna, sjeveroistočna i sjeverozapadna granica Općine Brestovac ujedno su i županijske granice sa susjednom Virovitičko-podravskom i Bjelovarsko-bilogorskom županijom, a na krajnjem jugu Općina graniči s Brodsko-posavskom županijom.

Slika 2. Geografski položaj općine Brestovac

****

Izvor: Google Maps

Općina Brestovac druga je po veličini od deset jedinica lokalne samouprave Požeško slavonske županije, površine od 279,24 km², što iznosi 15,38% ukupne površine Županije (1815,23 km2). Prema posljednjem Popisu stanovništva iz 2011. god. na području općine Brestovac živi 3752 stanovnika, te prosječna gustoća naseljenosti iznosi 13,42 st/km2.

Sve turističke atraktivnosti i atrakcije snažno su prostorno obilježene, bez obzira da li su same dio prostora ili je njihova pojavnost strogo prostorno određena. Razvitak "novog" turizma Općine Brestovac, na tragu "održivog razvoja", ovisi i o cjelovitoj identifikaciji, valorizaciji i zaštiti turističke atrakcijske osnove, u postojećoj ili potencijalnoj turističkoj destinaciji. U nastavku slijedi osnovna funkcionalna podjela turističkih atraktivnosti i atrakcija u turizmu kako slijedi:[[6]](#footnote-6) (1) Geološke značajke prostora; (2) Klima; (3) Voda ; (4) Biljni svijet ; (5) Životinjski svijet ; (6) Prirodna baština ; (7) Kulturno-povijesna baština ; (8) Kultune i vjerske ustanove ; (9) Sportsko-rekreacijske građevine i tereni; (10) Turističke staze, putevi, ceste; (11) Prirodna lječilišta; (12) Manifestacije; (13) Znameniti ljudi i događaji; (14) Kultura života i rada; (15) Atrakcije zbog atrakcija; (16) Turističke paraatrakcije (privlačnosti slične atrakcijama). Za razvojnu valorizaciju turističkih atraktivnosti i atrakcija općine Brestovac i razvoja buduće turističke ponude, osim funkcionalne podjele, potrebno je analizirati i druge podatke o temeljnom turističkom resursu, kao primjerice njihovu kategoriju, sezonalnost, boravišno-posjetničke značajke, prihvatni kapacitet i slično. U nastavku su ključni resursi Općine Brestovac koji trebaju biti ishodište turističke ponude.

1. **Geološke značajke prostora**

U geološkom smislu Općina Brestovac je područje dolina, terasa i brežuljaka do cca 200 m nadmorske visine, te brda preko 200 m.n.v., prekrivenih travnjacima (livade), obradivim površinama i šumama. Litološku podlogu čine šljunci, pijesak, ilovača, glina, lesoliki sedimenti, lapor, laporoviti vapnenac, škriljevci, konglomerati i pješčenjak različite starosti i prostornog rasporeda. Uvažavajući različitost pedogenetskih faktora i njihov utjecaj na formiranje pedosfere, odnosno ukupnog geomorfološkog područja, evidentirane su sljedeće geomorfološke jedinice:

* riječne i potočne doline,
* terase i brežuljci manjih nagiba,
* brežuljci većih nagiba i brda.

Za fiziografsku jedinicu riječnih i potočnih dolina svojstvena su aluvijalno-koluvijalna, semiglejna i močvarno glejna tla, zatim aluvijalni ili/i koluvijalni šljunkoviti, pjeskoviti, ilovasti i glinasti litološki ili matični supstrat te prostorna izmjena livada i obradivih površina. Za fiziografsku jedinicu terasa i brežuljaka manjih nagiba, svojstva su lesivirana, pseudoglejna i kiselo (distrično) smeđa tla sa ilovačama odnosno lesolikim klastičnim sedimentima. U ukupnom prostoru prevladavaju obradive površine. Istraživanja mineralnih sirovina na području općine Brestovac također imaju dugu tradiciju, od jamskih radova na smeđem ugljenu preko pokusnog rudnika talk-kloritnog škriljca i eksploatiranja grafita do dnevnih kopova otvorenih ležišta kvarcnog pijeska i analcimskog tufita.

1. **Klima**

Općina Brestovac pripada širem prostoru Istočne Hrvatske, kojega u pogledu klimatskih osobina karakterizira homogenost klimatskih prilika, koje su prije svega odraz reljefnih osobina. Prostor općine Brestovac ima umjerenu kontinentalnu klimu s intenzivnim i čestim promjenama vremena koju karakteriziraju:

* srednja mjesečna temperatura je viša od 10°C u više od četiri mjeseca u jednoj godini,
* srednja temperatura najhladnijeg mjeseca u godini kreće se između -30°C i -18°C, a ne prelazi -22°C,
* ukupne količine oborina kreću se od 700 do 900 mm godišnje,
* vjetrovitost je promjenjiva, a karakteristični za ovo područje su slabi vjetrovi i tišina, dok su jaki vjetrovi rijetkost.

Na klimu ovog područja veoma jak modifikacijski utjecaj imaju reljef i nadmorska visina, što se ističe u klimatskim različitostima gorskog okvira i zavale. U vegetativnom periodu IV.-IX. mjeseca u prosjeku padne otprilike 450 mm kiše, a najviše oborina padne u VI., VII. i VIII. mjesecu. Oko 10% oborina padne u obliku snijega. Prosječna godišnja temperatura iznosi 10,5oC, a vlažnost zraka iznosi 82,10%. Odlike klimatskih prilika razmatranog područja Požeške kotline uvjetovane su odlikama opće cirkulacije atmosfere u umjerenim širinama te prirodnim položajem. Područje Požeško-slavonske županije ima umjereno kontinentalnu klimu i nalazi se u cirkulacijskom pojasu vjetrova umjerenih širina s intenzivnim i čestim promjenama vremena.

Smjer vjetra uvjetovan je općim strujanjem atmosfere širih razmjera i lokalnim faktorima, prije svega ortografijom. S obzirom na smjer strujanja vjetrova u svim sezonama prevladava strujanje sa zapada što je posljedica prevladavajućeg zapadnog strujanja u umjerenim geografskim širinama, ali kanaliziranog pružanjem kotline u smjeru zapad – istok. U godini prosječno oko četvrtina svih vjetrova(261,3‰) puše iz zapadnog smjera. Zapadnjak je najučestaliji ljeti (300,8‰), a tek nešto rjeđi zimi(229,2‰) kad je malo zastupljeniji vjetar iz sjevernog kvadranta (182,6‰). Tišine su vrlo rijetke, a najčešće su zimi (5,7‰). Jačine vjetra po smjerovima se vrlo malo razlikuju. Srednja godišnja jačina vjetra bez obzira na smjer je 1,4 Beauforta. Tek nešto većom jačinom prosječno puše sjevernjak (1,6 Beauforta), a vjetar iz sjeverozapadnog smjera najmanje je jačine (1,2 B). Na prigorskom i podgorskom području vjetrovi su općenito intenzivniji negoli na nižim područjima. Vjetar je prosječno najjači u proljeće (1,5 B), ali su općenito razlike u jačini vjetra po sezonama minimalne (1,3-1,5 B). U svim sezonama sjeverni je vjetar najjači (1,5-1,77 B). U proljeće jednakom jačinom (1,7 B) pušu sjeveroistočni i istočni vjetar. Zimi je najslabiji istočnjak, a u ostalim sezonama jugozapadnjak. [[7]](#footnote-7) Sve navedeno otvara mogućnost razvoja turizma u svim godišnji dobima, što je prednost Općine Brestovac.

1. **Voda**

Područje Općine bogato je vodnim resursima te pripada slivu rijeke Orljave koji se nalazi u centralnom dijelu Slavonije, u Požeškoj kotlini, okružen planinskim vijencem (Papuk, Krndija, Dilj gora, Požeška gora, Psunj i Ravna gora), što ga čini donekle izoliranim. Najviši vrh okolnog gorja nalazi se na planini Psunj, visine 984 m (Brezovo polje). Na padinama okolnoga gorja formiraju se brojni potoci, koji formiraju dva glavna vodotoka Orljavu i Londžu, koji nakon spoja, južno od Pleternice, teku pod zajedničkim imenom rijeka Orljava. Velika količina jezera, rijeka, potoka i izvora stvara šansu za mogućnost razvoja turizma na tim osnovama.

**(4) Biljni svijet**

Na širem području Općine Brestovac a kartirano je nekoliko stanišnih tipova iz skupina koje se mogu upotrijebiti u razvoju turizma:

* Površinske kopnene vode i močvarna staništa,
* Travnjaci,
* Šume,
* Kultivirane nešumske površine i staništa s korovnom i ruderalnom vegetacijom te
* Izgrađena i industrijska staništa.

Prema položaju općine Brestovac staništa može se utvrditi da se površine nalaze u antropogeniziranom području, gdje se zaseoci i naselja izmjenjuju s poljoprivrednim površinama. Na užem području zahvata prevladava stanišni „Intenzivno obrađivane oranice na komasiranim površinama“. Toj skupini staništa pripadaju okrupnjene homogene parcele većih površina s intenzivnom obradom (višestruka obrada tla, gnojidba, biocidi i dr.) s ciljem masovne proizvodnje ratarskih jednogodišnjih i dvogodišnjih kultura. Često je prisustvo hidromelioracijske mreže koja obično prati međe između parcela. Na nereguliranim obalama dobro je razvijena obalna vegetacija gdje prevladavaju vrbe i topole, uz pridolazak jasena i johe. Također, mozaično se pojavljuje stanišni tip „Mezofilne livade“ koji predstavlja najkvalitetnije livade košanice razvijene na površinama koje su često gnojene i kose se dva do tri puta godišnje. Rijeka Orljava predstavlja stanišni tip površinske kopnene vode tekućice s prirodnim ili poluprirodnim zajednicama vezanim uz njih, obrasle vegetacijom, prirodnog ili antropogenog porijekla.

1. **Životinjski svijet**

Područje Općine Brestovac ima razvijen životinjski svijest koji zbog svoje posebnosti može biti zanimljiv za turizam koji privlači zaljubljenike u prirodi i stručnjake iz navedenog područja. Prema Crvenoj knjizi ugroženih sisavaca Hrvatske, područje Općine Brestovac je stvarno ili potencijalnopodručje rasprostranjenosti većeg broja ugroženih i/ili zaštićenih vrsta sisavaca i ptica. Uz tablicu s popisomzaštićenih i strogo zaštićenih vrsta koje su ovdje rasprostranjene.

Tablica 1. Popis ugroženih i/ili zaštićenih vrsta sisavaca/ptica/riba u Općini Brestovac

****





Izvor: Prostorni plan Općine Brestovac

Od ostalih bitnih životinja koje su zaštićene su različite vrste leptira, vodozemaca i gmazova koji su rijetki, stoga razvoj turizma ne smije ugroziti njihov opstanak.

**(6) Kulturno-povijesna baština**

Ministarstvo kulture, Uprava za zaštitu kulturne baštine, Konzervatorski odjel u Požegi napravio je popis kulturno-povijesnih dobara koje se mogu koristiti u turizmu te će privlačiti potencijalne turiste:

Tablica 2. Popis kulturno/povijesnih resursa u Općini Brestovac

****

****

****

1. **Sportsko-rekreacijske građevine, staze i tereni**

Sportski turizam je najbrže rastući model turizma i od davnina je prepoznat kao stabilizirajući čimbenik u vrijeme visoke društvene i  ekonomske nestabilnosti. Sportski turizam je začetnički čimbenik razvoja društva, sporta i turizma.[[8]](#footnote-8) Efekti ovoga rada spajaju ljude i kreiraju nova partnerstva te razvoj ekonomije, infrastrukture, društvenih događaja i duha, što se planira intenzivirati i u Općini Brestovac. Ističemo samo neke značajnije potencijalne resurse:

* Osnovna škole Dragutina Lermana Brestovac -sportska dvorana
* Nogometno igralište Pavlovci
* Jezero Novo Zvečevo
* OPG Boić Skenderovci (ribnjak i sjenica)
* Biciklistička staza (Prema izvoru Turistička zajednica Požeško-slavonske županije, br.4.)
* Lovna šumska područja.

Slika 3. Biciklistička ruta u Općini Brestovac

****

Izvor: <http://tzzps.hr/wp-content/uploads/2017/02/pozega-biciklisti-pozega-pleternica.pdf>, 22.9.2018.

**(8) Znameniti ljudi i turistički događaji**

Brestovac Požeški, spominje se već 1302., 1336., a zatim 1445., 1534. i 1535. Taj su posjed imali najprije gradski stražari ili jobagioni, a kasnije plemićka obitelj cernički Desislavići i drugi. Utvrđeni plemićki grad nalazio se podalje na brdu i zvao se Brestovac ili Oštri kamen. Godine 1332. spominje se župa s crkvom Sv. Martina, koja je obnovljena 1760. i još stoji na starom mjestu. Za turskog vladanja ovdje žive Hrvati od kojih se do danas održao samo jedan rod. Od 18. stoljeća do danas bilo je mnogo doseljavanja u ovaj kraj Požeške kotline.

Matična škola u Brestovcu nalazi se u centru mjesta uz Župnu crkvu Sv. Martina i zgradu Općine Brestovac. Ispred zgrade nove škole nalazi se kurija koja je povijesno mjesto pismenosti u Brestovcu, jer se u njoj davne 1928. počeo odvijati oblik nastave kakav danas poznajemo. Posjed na kojem se nalazi stara škola ranije je pripadao barunu F. Trenku, te je kurija zaštićena kao spomenička baština, a seljani su otkupili kuriju od tadašnjeg vlasnika Mije pl. Rajnera za potrebe školovanja brestovačkog kraja.

Od ostalih današnjih dionika društvenog života općine Brestovac ističemo najznačajnije i aktivne udruge u javnim događanjima:

Tablica 3. Popis dionika društvenog razvoja

|  |
| --- |
| DVD Brestovac |
| DVD Zakorenje |
| DVD Ivandol |
| DVD Jaguplije |
| DVD Orljavac |
| Udruga dragovoljaca i veterana Domovinskog rata,Ogranak Brestovac |
| Matica umirovljenika općine Brestovac |
| Udruga umirovljenika "Orljava" |
| Udruga Komušana |
| Udruga „Biser Komušine“ |
| KUD Berda,Brestovac |
| RKT Župni ured Skenderovci |
| RKT Župni ured Brestovac |
| NK Mladost Pavlovci |
| Učenička zadruga Cucurbita |
| MNK Alabama Brestovac |
| MNK Skenderovci |
| MNK Legacy |
| Športsko ribolovna udruga "Klen"Brestovac |
| STK Brestovac |
| Šahovski klub Brestovac |
| Udruga Požeška zlatna dolina Jaguplije |
| LD Šljuka Brestovac |
| LD Psunj Orljavac |

1. **SWOT ANALIZA**

Analiza turističkog okružja je proces ocjene i interpretacije informacija dobivenih istraživanjem okružja.[[9]](#footnote-9)Usporedno s razvojem svjetskog turizma, broj dominantnih čimbenika u marketinškom okruženju se povećava. Specifičan odnos između turizma i njegovog marketinškog okruženja podrazumijeva činjenicu da je potrebno mnogo pomnije promišljati i razumijevati utjecaj okruženja od onog kakvo je u drugim granama gospodarstva. Eksterno okruženje bilo koje gospodarske grane, a posebice turizma, sadrži mnoštvo međusobno zavisnih čimbenika koje je nužno na određeni način identificirati i klasificirati s ciljem održivog razvoja.

Jedan od najjednostavnijih i najčešće primjenjivanih alata za analizu okruženja gospodarskog subjekta je PEST analiza. Ona razmatra političke (*political*), ekonomske (*economic*), društvene (*social*) i tehnološke (*technological*) čimbenike koji mogu utjecati na gospodarski subjekt.[[10]](#footnote-10) Navedena analiza je prihvatljiva za subjekte iz gospodarskih grana koje su manje podložna promjenama na tržištu. Međutim, budući da je turizam po svojoj prirodi kompleksan i dinamičan, navedena analiza ima dosta manjkavosti pri marketinškom planiranju u turizmu, stoga su razvijene nove metode i alati analize okruženja.

Slijedeći korišteni i najobuhvatniji model istraživanja makrookruženja u turizmu je SCEPTICAL analiza, koja uzima u obzir utjecaje okruženja s obzirom na:[[11]](#footnote-11)

* društvene čimbenike (*social*)
* kulturne čimbenike (*cultural*)
* ekonomske čimbenike (*economical*)
* fizičke čimbenike (*physical*)
* tehničke čimbenike (*technical*)
* međunarodne čimbenike (*international*)
* komunikacijske i infrastrukturne čimbenike (*communications and infrastructure*)
* administrativne i institucionalne čimbenike (*administrative and institutional*)
* pravne i političke čimbenike (*legal and political*).

Slijedeća vrsta analize i procjene turističkog tržišta je tzv. SWOT analiza koja, unatoč brojnim promjenama u evoluciji, uživa već nekoliko desetljeća svoju popularnost i kod znanstvenika i kod stručnjaka iz prakse, te će ista biti korištena na primjeru općine Brestovac u sektoru turizma. SWOT analiza predstavlja analizu postojeće situacije, mogućnosti i prijetnji te analizu okruženja i vrednovanja geografskih i turističkih resursa (S- *strenghts*, W- *weaknesses*, O- *opportunities*, T- *threats*). Korištenjem ove analize sustavno se suprotstavljaju unutrašnje sposobnosti i slabosti tržišta i odmjeravaju izgledi za uspjeh u odnosu na konkurenciju i opasnosti u okruženju. Snage i slabosti su interni, dok su prilike i prijetnje eksterni faktori.[[12]](#footnote-12) Svoju primjenu najčešće nalazi u dvije situacije:

* analiza uspješnosti postojeće strategije
* analiza mogućih promjena u temeljnoj strategiji organizacije

Analizom okruženja utvrđeni su slijedeći elementi turističke SWOT analize u Općini Brestovac:

**SNAGE**

* Očuvana priroda i okoliš (flora, fauna)
* Potencijal za razvoj specifičnih oblika turizma (ruralni, aktivni, gastro, lovni, ribolovni)
* Bogata kulturno-povijesna baština
* Solidno razvijena komunalna infrastruktura na području općine (ceste, rasvjeta, kanalizacija, vodovod…)
* Multi-etično stanovništvo donosi bogatstvo kulturnog nasljeđa i suživota,
* Razvijene organizacije civilnog društva (udruge)
* Uključenost mladih u sportske aktivnosti

**SLABOSTI**

* Nedovoljan broj smještajnih kapaciteta
* Usitnjenost poljoprivrednih posjeda,
* Nepostojanje sustava navodnjavanja/regulacije i prevencije poplava,
* Nedostatni preradbeni kapaciteti u poljoprivredi, turistička ponuda nedostatna (manjak smještajnih kapaciteta) te dodatna ponuda sadržaja (kompaktni turistički proizvodi),
* Znatan broj neodržavanih i zapuštenih zgrada, kuća i okućnica
* Velik postotak nezaposlenih, osobito mladih
* Poslovno okruženje u Požeško-slavonskoj županiji je najmanje konkurentno u komparaciji sa drugim županijama u RH
* Iseljavanje mladih
* Starenje stanovništva i niska stopa nataliteta

**PRILIKE**

* Razvoj kontinentalne turističke ponude i infrastrukture
* Dolazak inozemnih turista
* EU fondovi kao doprinos razvoju turističkih područja
* Povećanje konkurentnosti poljoprivredne proizvodnje
* Diversifikacija poljoprivredne proizvodnje planskom proizvodnjom za potrebe turizma.
* Orijentacija na poljoprivredne kulture sa više dodanih vrijednosti
* Podizanje kvalitete života u ruralnom prostoru
* Bolja povezanost sa glavnim cestovnim pravcima u široj regiji
* Decentralizacije javne uprave prema lokalnoj samoupravi,
* Postojanje strategije razvoja turizma Republike Hrvatske, kao okvira za razvoj turizma u PSŽ (selektivnih oblika turizma, razvoja suvenira, stavljanje objekata u turističku funkciju, osnivanje agencija za pružanje turističke ponude…)
* Jačanje ljudskih kapaciteta kroz programe cjeloživotnog učenja,
* Umrežavanje s drugim JLS-ovima

**PRIJETNJE**

* Zapostavljanje kontinentalnog turizma,
* Uvoz jeftinijih proizvoda sa stranih tržišta,
* Zagađenje tla prekomjernim korištenjem zaštitnih sredstava u poljoprivredi.
* Nedovoljna/nepostojeća financiranja na području razvoja pojedinih oblika turizma.
* Komplicirana zakonska regulativa, učestale zakonodavne promjene
* Nestabilni uvjeti poslovanja: česta promjenljivost cijena energenata, promjena porezne politike,
* Prometna izoliranost
* Migracije mladih iz ruralnih krajeva
* Odljev školovanih kadrova
* Nestajanje tradicijskih vrijednosti i globalizacija

Kvalitetno učinjena SWOT analiza omogućuje stručnjacima u turističkoj geografiji da usmjere pozornost na ključna područja svoje aktivnosti na kojima poduzeće ima specifična znanja i može iskoristiti vlastite prednosti. Također im omogućuje da otklone jasno uočene vlastite slabosti na onim područjima na kojima su znanja i sposobnosti nedostatne u odnosu na konkurenciju i okruženje.

1. **STRATEGIJA RAZVOJA I FINANCIRANJE JAVNIH POTREBA**

Općenito govoreći, strategija[[13]](#footnote-13) je određivanje osnovnih dugoročnih ciljeva i zadataka nekog organizacijskog subjekta i usvajanje prostora djelovanja i alokacije resursa neophodnih za ostvarenje tih ciljeva. Strategija je zapravo zamisao, koncepcija, koja inspirira aktivnost upravljanja. Strategija predstavlja vještinu poslovnog planiranja. Takva zamisao ima određenu konstrukciju koja povezuje sve razine upravljačkih funkcija poslovnog subjekta u homogenu hijerarhijsku strukturu. Strategija nije detaljan plan ili program naputaka; ona je objedinjavajući okvir koji daje koherenciju i usmjerenje akcijama i odlukama pojedinca ili organizacije. Ona predstavlja stabilan i konzistentan način skladnje i prožimanja organizacije s njezinom svekolikom sadašnjom i budućom okolinom. [[14]](#footnote-14)

Pristup izradi predmetnog dokumenta kojim se planira turistički razvoj uključuje preporučenu metodologiju izrade iznimno važnog planskog dokumenta kakav je strateški plan razvoja turizma. Pojam „strateški turizam“ podrazumijeva prije svega dugoročni pristup planiranju u turizmu, analizu interne i eksterne okoline, definiranje vizije, misije i ciljeva, formuliranje strategije, implementaciju strategije te kontrolu i evaluaciju. Ovaj pristup planiranju po načelima strateškog planiranju ima svoju primjenu i u turizmu, a implementacija načela strateškog planiranja razvoja na državnoj i lokalnoj razini predstavlja nužnost i izazov, posebno danas kada nacionalna gospodarstva širom globaliziranog svijeta pokušavaju definirati strategije koje će biti u funkciji efikasnog, dugoročnog i održivog razvoja u turizmu. Tako ovaj strateški dokument objedinjuje dvije osnovne funkcije.

* Prva se odnosi na njegovu funkciju ključnog strateškog dokumenta kojim se analizira

postojeće stanje u turizmu, definiraju potrebe, ciljevi i prioriteti, predlažu konkretne mjere i modeli kontrole i evaluacije.

* Druga funkcija ovog dokumenta odnosi se na jačanje apsorpcijskog kapaciteta Općine Brestovac u korištenju bespovratnih sredstava u turizmu, kroz usklađivanje razvojnih ciljeva i procesa sa županijskom razvojnom strategijom, nacionalnim sektorskim strategijama, operativnim programima i strategijom Europa 2020.

Strateški plan razvoja turizma potrebno je poticati i od strane Općine Brestovac, što smatra se neće biti upitno iz razloga što se narednom tablicom koja pokazuje stabilnost financija Općine Brestovac na kraju 2017. godine.

Tablica 4. Izvadak iz financijskog izvješća 2017. godine

|  |  |
| --- | --- |
| **PRIHODI POSLOVANJA (AOP 002+039+045+074+105+123+130+136)** | **6.640.270** |
| **RASHODI POSLOVANJA (AOP 149+160+193+212+221+246+257)** | **4.229.279** |
| **Višak prihoda i primitaka raspoloživ u sljedećem razdoblju (AOP 631+633-632-634)** | **0** |
| **Manjak prihoda i primitaka za pokriće u sljedećem razdoblju (AOP 632+634-631-633)** | **164.389** |
| **Nefinancijska imovina (AOP 003+007+046+047+051+058)** | **30.589.174** |
| **Financijska imovina (AOP 064+073+081+112+128+140+157+158)** | **4.218.143** |
| **Obveze (AOP 164+175+176+192+220)** | **325.784** |
| **Vlastiti izvori (224 + 232 - 236 + 240 do 242)** | **34.481.532** |

Izvor: <https://www.brestovac.hr/dokumentacija/proracun/item/447-financijski-izvjestaj-proracuna-opcine-brestovac-za-2017-godinu.html>, 01.10.2018.

Strategiju razvoja turizma Općine Brestovac potrebno je uskladiti sa financijskim planom Općine te svake godine uključivati sredstva za poticanje razvoja selektivnih oblika turizma, kasnije navedenih u prioritetima i mjerama strategije.

1. **FINANCIRANJE RAZVOJNIH PROJEKATA JEDINICE LOKALNE SAMOUPRAVE SREDSTVIMA EU FONDOVA**

Nužno je istaknuti da Europska unija snažno potiče razvoj prema načelu „*bottom – up*“ zbog neravnomjernog razvoja pojedinih regija, posebice takvih kao općina Brestovac. Tako je Republika Hrvatska prepoznala potrebu da definira regionalnu politiku, koja ima utjecaj na uravnotežen i održiv razvoj, ali i na konkurentnost države na globalnom tržištu. Ovakva politika provodi se na razine država Europske unije, kako bi se smanjile gospodarske i društvene razlike između pojedinih država. Na taj način, Unija odobrava i potiče prijenos sredstava iz bogatijih država članica u one manje razvijene. Ovakav pristup omogućuje i povezivanje različitih država kao i njihov zajednički nastup i razvoj na globalnom tržištu. Takvom kohezijskom politikom, za koju je osigurano 351,8 milijardi eura do 2020. godine, očekuje se rješavanje sadašnjih ekonomskih i društvenih problema, kao i umanjivanje vjerojatnosti pojave sadašnjih problema u budućim razdobljima. Poseban značaj za održivi razvoj jedne zemlje i njezinu konkurentnost na globalnom tržištu sačinjava upravo regionalna politika. Za ciljeve kohezijske politike Republici Hrvatskoj u programskom razdoblju 2014. – 2020. na raspolaganju je 8,377 milijardi eura, za poljoprivredu i ruralni razvoj 2,026 milijardi eura, a za razvoj pomorstva i ribarstva 253 milijuna eura. Uz ova, europskim proračunom dostupna bespovratna sredstva, dostupni su Programi Unije, brojne inicijative suradnje, te inovativni financijski instrumenti koji povećavaju dostupnost kapitala ekonomskom razvoju.

Financiranje razvojnih projekata u području turizma i granskih djelatnosti predlaže se najviše u području Programa ruralnog razvoja. To jestrateški je dokument koji bi trebao pridonijeti razvoju hrvatske poljoprivrede i ruralnom razvoju te predstavlja preduvjet za korištenje sredstava iz Europskog poljoprivrednog fonda za ruralni razvoj. Sredstva su u najvećoj mjeri namijenjena turističkim subjektima, poljoprivrednicima i vlasnicima poljoprivrednih gospodarstava, pa tako i u općini Brestovac.[[15]](#footnote-15) Programom su definirani sljedeći ciljevi:

Poticati konkurentnost poljoprivrede,

Osigurati održivo upravljanje prirodnim resursima i klimatskim promjenama,

Postići uravnotežen teritorijalni razvoj ruralnih područja, uključujući stvaranje i očuvanje radnih mjesta.

U Programu su definirane različite mjere za čije će ostvarenje biti alocirana sredstva, a u okviru tih mjera određene su podmjere koje sadrže aktivnosti prihvatljive za ulaganje. Dakle, prema Operativnom programu, iz *Europskog poljoprivrednog fonda za ruralni razvoj* planira se financirati 16 mjera. Mjere predviđene u Programu ruralnog razvoja, posebice interesantne za razvoj turizma općine Brestovac su:[[16]](#footnote-16)

1. Prijenos znanja i aktivnosti informiranja

2. Savjetodavne usluge, usluge upravljanja i pomoći u poljoprivrednim gospodarstvima

3. Sustavi kvalitete za poljoprivredne i prehrambene proizvode

4. Ulaganje u fizičku imovinu

5. Obnavljanje poljoprivrednog proizvodnog potencijala oštećenog uslijed prirodnih

nepogoda i katastrofalnih događaja i uvođenje odgovarajućih preventivnih aktivnosti

6. Razvoj poljoprivrednih gospodarstava i poslovanja

7. Temeljne usluge i obnova sela u ruralnim područjima

8. Ulaganje u razvoj šumskog područja i povećanje održivosti šuma

9. Uspostavljanje skupina i organizacija proizvođača

10. Poljoprivreda, okoliš i klimatski uvjeti

11. Ekološki uzgoj

12. Plaćanja povezana s područjima s prirodnim ograničenjima ili ostalim posebnim ograničenjima

13. Suradnja

14. Upravljanje rizicima

15. Financiranje dodatnih izravnih plaćanja za Hrvatsku

16. Podrška za LEADER lokalni razvoj *(CLLD - eng. Community Lead Local Development – lokalni razvoj kojeg vodi zajednica)*

1. **USKLAĐENOST SA STRATEŠKIM DOKUMENTIMA**

Općina Brestovac u turističkom planiranju mora pristupiti sustavno i vremenski određeno, uvažavajući potrebe okoline i vodeći računa o strateškim dokumentima dionika u okruženju. Najznačajnije navodimo u nastavku.

**Strategija Europa 2020**

Europa 2020 je temeljni strateški dokument Europske unije za tekuće programsko razdoblje 2014.-2020.

Glavni cilj strategije je ostvarivanje rasta koji je:

* Pametan – razvijanje ekonomije temeljene na znanju i inovacijama
* Održiv - promicanje učinkovitog iskorištavanja resursa – zelenija i konkurentnija ekonomija
* Uključiv - njegovanje ekonomije s visokom stopom zaposlenosti koja donosi društvenu i teritorijalnu povezanost.

Strategija Europa 2020 je odredila 5 konkretnih ciljeva koje želi postići do 2020. godine:

Tablica 5. Glavni ciljevi RH za 2020. godinu u odnosu na strategiju ''Europa 2020''



Izvor: Eurostat

Od svih država članica se očekuje da glavne ciljeve strategije “Europa 2020” prilagode svom nacionalnom kontekstu. U zajedničkoj regulativi koja određuje korištenje ESI fondova, Europska Komisija identificirala je 11 tematskih ciljeva u okviru kojih svaka država članica odabire investicijske prioritete i definira svoje specifične ciljeve.

Partnerski sporazum- Predstavlja krovni strateški dokument koji svaka pojedina država članica potpisuje s Europskom komisijom. Njime se utvrđuje plan nacionalnih nadležnih tijela za uporabu sredstava iz europskih strukturnih i investicijskih fondova u razdoblju od 2014. do 2020. Također sadrži analizu razvojnih potreba te definira strateške ciljeve i prioritete ulaganja povezane s općim ciljevima strategije Europa 2020. za pametan, održiv i uključiv rast. Hrvatski nacionalni ciljevi do 2020. godine usmjereni su prije svega na povećanje konkurentnosti, smanjenje regionalnih nejednakosti i siromaštva te jačanje ljudskih resursa. U partnerskom sporazumu prepoznato je 6 strateških područja u kojima Hrvatska očekuje pozitivne promjene korištenjem sredstava iz europskih fondova:

* razvoj konkurentnih i inovativnih poduzeća;
* promicanje energetske učinkovitosti, obnovljivih izvora energije i zaštite prirodnih resursa;
* održiva i moderna prometna i mrežna infrastruktura;
* povećanje sudjelovanja na tržištu rada i poboljšanje dostupnosti i kvalitete obrazovanja;
* smanjenje siromaštva i jačanje socijalne uključenosti;
* učinkovita javna uprava i pravosuđe.

Operativni programi- Vežu se na Partnerski sporazum te detaljno utvrđuju prioritete, mjere i aktivnosti potrebne za učinkovito korištenje sredstava iz ESI fondova. Ovi dokumenti pokrivaju ključna investicijska područja za aktualno programsko razdoblje te utvrđuju financijsku strukturu s obzirom na investicijske prioritete. Kod određivanja investicijskih prioriteta prilikom izrade Strategije vodilo se računa o usklađivanju s tri Operativna programa (OP) koje je pripremila Hrvatska i koji su odobreni od strane Europske Komisije, OP „Konkurentnost i kohezija“ i OP „Učinkoviti ljudski potencijali“ usvojenima u prosincu 2014. godine te s Programom ruralnog razvoja 2014.-2020. godine usvojenim u svibnju 2015. godine, te se sukladno tome krenulo u kompletiranje izrade Strateškog plana razvoja turizma općine Brestovac.

Temeljni strateški dokumenti koji alociraju financijska sredstva iz ESI fondova u svrhu provedbe projekta specifičnih za jedinice lokalne i regionalne samouprave su:

Strategija regionalnog razvoja Republike Hrvatske

Strategija ruralnog razvoja Republike Hrvatske

Strategija razvoja turizma Republike Hrvatske

Strategija razvoja poduzetništva Republike Hrvatske

Industrijska strategija Republike Hrvatske

Strategija energetskog razvoja Republike Hrvatske

Strategija obrazovanja, znanosti i tehnologije Republike Hrvatske

Polazeći od odrednica Strategije razvoja turizma RH do 2020. godine, poželjan razvoj seoskog turizma u općini Brestovac podrazumijeva sustavnu primjenu sljedećih razvojnih načela: [[17]](#footnote-17)

* Partnerstvo – s obzirom na to da su pojedinačni poduzetnički projekti u sferi seoskog turizma sastavni dio integralnog turističkog proizvoda destinacije (regije, grada/općine), njihov tržišni uspjeh podrazumijeva horizontalnu i vertikalnu suradnju s drugim turističkim poduzetnicima na destinacijskoj razini, osobito u kontekstu stvaranja složenih turističkih proizvoda, ali i formiranja tematskih i/ili regionalnih ruralno-turističkih klastera.
* Institucionalno dereguliranje – potrebno je znatno liberalizirati i pojednostavniti postojeći pravno-legislativni okvir te tako stvoriti stimulativan i transparentan institucionalni okvir koji će omogućavati kreativnost i poduzetničke inovacije.
* Ekološka odgovornost – uz strogo poštivanje prostorno-planskih odrednica, kao i kapaciteta vitalnih infrastrukturnih sustava na razini destinacije, radi se, prije svega, o primjeni suvremenih tehničko-tehnoloških rješenja u gradnji i opremanju objekata ruralno-turističke ponude (npr. smanjenje toplinskih gubitaka, energetski učinkoviti sustavi grijanja/hlađenja, korištenje obnovljivih izvora energije).
* Razvoj na cijelom prostoru RH – neovisno o potrebi što je moguće ravnomjernije distribucije ruralno-turističke ponude, osobitu pažnju valja davati kontinentalnim područjima i prostorima u zaleđu mora koji, zbog značajki resursno-atrakcijske osnove i/ili ruralne tradicije, imaju najveće šanse za uspjeh već u kratkom roku.
* Autentičnost i kreativnost – uspješno tržišno pozicioniranje pojedinačnih seljačkih domaćinstava, osobito u kontekstu željenog iskoraka na međunarodno tržište, podrazumijeva proizvodnu/uslužnu diferencijaciju. U tom smislu, posebnu pažnju valja posvetiti osiguranju ambijentalnosti boravka kroz naglašavanje tradicijskog graditeljskog izričaja te korištenje prirodnih materijala u izgradnji i opremanju objekata turističke ponude.
* Inovirani tržišni nastup – u komercijalizaciji ponude seljačkih domaćinstava ključnu ulogu moraju preuzeti elektronski mediji, pri čemu je potrebno i pojačano oslanjanje na tehnike direktnog i nišnog marketinga.
* Kultura kvalitete – uspješno i dugoročno održivo pozicioniranje seljačkih domaćinstava na međunarodnom tržištu podrazumijeva uvođenje visokih standarda kvalitete kako na razini pojedinačnih projekata, tako i na razini regionalnih klastera, pri čemu naglasak valja staviti na uvođenje certifikacijskih shema i znakova kvalitete, objavljivanje liste najboljih ponuđača i slično.

Nadalje, prilikom planiranja strateških ciljeva, mjera i prioriteta, uzeti će se u obzir i strategije nižih razina (Strategija razvoja Požeško-slavonske županije) i Strategija razvoja Općine Brestovac do 2020, koje tematski uključuju područje turizma i ugostiteljstva, i povezanih sektora (kultura, poljoprivreda, civilno društvo).

1. **VIZIJA I MISIJA JEDINICE LOKALNE SAMOUPRAVE**

**Vizija**

Pojmovno gledano, vizija predstavlja željeno stanje u kojem se Općina Brestovac vidi u 2022. godini, a koje će proisteći kroz zadovoljavanje zacrtanih turističkih ciljeva i prioriteta, a kroz primjenu predviđenih mjera. Razvojni ciljevi, prioriteti i mjere proistekli su iz analize stanja te SWOT analize sektora turizma koja je raspravljena kroz koordinacijske sastanke sa radnom skupinom imenovanom za ove potrebe.

***„Općina Brestovac teži postati inovativna i kontinentalno prepoznatljiva te ekološki održiva turistička destinacija s naglaskom na povijesni, kulturni, sportski i agroturizam.***

**Misija**

Predstavlja ono što će se trenutno učiniti u svrhu turističkog razvoja Općine Brestovac kao i ono što stanovništvo i turistički sektor očekuju od općinske uprave u postizanju zadanih ciljeva i strategija.


***„Općina Brestovac je turistička destinacija dobrih domaćina, čiste prirode i kulturnih vrednota slavonskog kraja.“***

1. **STRATEŠKI CILJEVI I PRIORITETI**

**STRATEŠKI CILJ 1.: RAZVOJ TURISTIČKE INFRASTRUKTURE NA PRINCIPU ODRŽIVOG RAZVOJA**

Turistička infrastruktura su svi izgrađeni objekti i sustavi tehničke prirode koji omogućuju socijalno, političko, ekonomsko i komunikacijsko funkcioniranje društva u području turizma, a mogu biti u državnom i privatnom vlasništvu. Iste resurse potrebno je razvijati ili održavati kako bi bili očuvani u dugoročnom razdoblju na ekološki prihvatljiv način.

Slika 4. Trendovi i utjecaji na suvremeni turizam

****

Izvor: Cooper, C. , Hall, M. : Contemporary Tourism: An International Approach, Butterworth-Heinemann, Burlington, 2008. , str. 267.

Upravo zbog navedenih problema na slici, potrebno je utvrditi idealan međuodnos između turističkih resursa koji postoje u odredištu Općini Brestovac, broja potencijalnih posjetitelja, integriteta okoliša i profita, kako bi se korist od turizma bila dugoročna i održiva. U tom procesu potrebno se držati načela održivog razvoja. Institucije koje se bave održivim razvojem su UN, UNESCO, UNECE (Gospodarsko vijeće UN-a za Europu), države (vlastite strategije i plan implementacije). EU strategija za održivi razvoj ima sedam ključnih ciljeva: klimatske promjene/"čiste" energije, održivi transport, održiva potrošnja i potrošnja, zaštita i upravljanje prirodnim resursima, javno zdravlje, socijalna inkluzija, demografija, migracije i globalno siromaštvo i izazovi održivog razvoja. Ključne teme obrazovanja za održivi razvoj su: razvoj ruralnih i gradskih područja, obrasci proizvodnje i potrošnje, društvena odgovornost, ekonomija, mir, etika, ljudska prava, građanstvo, demokracija, eliminacija siromaštva, raznolikost, zaštita okoliša, zdravlje, klimatske promjene i upravljanje prirodnim resursima. UN, a posebno UNESCO se već dugi niz godina bavi tom problematikom i provodi istraživanja vezana za sadržajne aspekte inicijalnoga obrazovanja i stručnoga usavršavanja učitelja u području očuvanja okoliša i održivoga razvoja.

**STRATEŠKI CILJ 2: RAZVOJ SELEKTIVNIH VRSTA TURIZMA**

Kontinentalni turizam danas obuhvaća sljedeće vrste turizma: turizam na seljačkom gospodarstvu, rezidencijalni turizam, zavičajni turizam, športsko-rekreacijski turizam, avanturistički turizam, zdravstveni turizam, edukacijski turizam, tranzitni turizam, kamping turizam, nautički kontinentalni turizam, kulturni turizam, vjerski turizam, lovni turizam, ribolovni turizam te posebice, vinski turizam.[[18]](#footnote-18) Navedeni oblici se trebaju strateški planirati i u Općini Brestovac što će biti razrađeno u mjerama i prioritetima.

**STRATEŠKI CILJ 3: RAZVOJ OSTALIH POTPORNIH DJELATNOSTI U TURIZMU**

Ekonomski gledano, turizam generira razvoj drugih gospodarskih djelatnosti (promet, trgovina, bankarstvo, usluge turističkih agencija i ostale posredničke usluge: doček i ispraćaj gostiju, distribucija pošte za goste, usluge čišćenja, organizacija manifestacija, iznajmljivanje opreme[[19]](#footnote-19)), koje su nužne za normalno odvijanje temeljne turističke djelatnosti. Stoga je nužno planirati i popratne aktivnosti koje su vezane za umrežavanje subjekata, edukaciju, brandiranje, izradu strateških dokumenata itd.

1. **UTVRĐENE MJERE PREMA CILJEVIMA I PRIORITETIMA**

**STRATEŠKI CILJ 1.: RAZVOJ TURISTIČKE INFRASTRUKTURE NA PRINCIPU ODRŽIVOG RAZVOJA**

|  |  |
| --- | --- |
| CILJ I PRIORITET | Strateški cilj 1. ► Prioritet 1.1. Povećanje konkurentnosti smještaja |
| MJERA | * + 1. Izgradnja i uređenje novih smještajnih kapaciteta |
| OPIS MJERE | Budući da je trenutno stanje sa brojem kapaciteta je nedovoljno za razvoj turizma, potrebno je povećati broj smještajnih kapaciteta sa ležajima kroz različite oblike subjekata- hotel, prenoćište, hostel, motel, kamp itd. na taj način će se moći povećati posjećenost većih grupa u turističku destinaciju Brestovac. Prema trenutno važećoj Nacionalnoj klasifikaciji ugostiteljstvo u Republici Hrvatskoj je podijeljeno na slijedeće kategorije koje je potrebno razvijati:  55.1. Hoteli  55.11 Hoteli i moteli, s restoranom  55.12 Hoteli i moteli, bez restorana  55.2 Kampovi i druge vrste smještaja za kraći boravak  55.21 [Omladinski hoteli i planinarski domovi](http://www.burza.hr/poslovni_subjekti/djelatnosti_nkd/979/)  55.22 [Kampovi, uključujući i stambene autoprikolice](http://www.burza.hr/poslovni_subjekti/djelatnosti_nkd/981/)  55.23 Ostali smještaj za kraći boravak |

|  |  |
| --- | --- |
| CILJ I PRIORITET | Strateški cilj 1. ► Prioritet 1.1. Povećanje konkurentnosti smještaja |
| MJERA | * + 1. Rekonstrukcija starih slavonskih kuća |
| OPIS MJERE | Zbog očuvanja tradicije i stvaranja inovativnosti, potrebno je urediti stare i zapuštene kuće u autohtone slavonske kuće koristeći tradicionalne materijale (drvo, kamen, ciglu) kako bi se iste stavile u funkciju turizma. (retro kuće, kućice na drvetu) |

|  |  |
| --- | --- |
| CILJ I PRIORITET | Strateški cilj 1. ► Prioritet 1.1. Povećanje konkurentnosti smještaja |
| MJERA | * + 1. Uređenje društvenih i planinarskih domova |
| OPIS MJERE | Iako im je osnovna funkcija okupljanje lokalnog stanovništva, postoji mogućnost adaptacije istih sa smještajem za manji broj osoba u vrijeme kulturnih, folklornih i sličnih događanja. |

|  |  |
| --- | --- |
| CILJ I PRIORITET | Strateški cilj 1. ► Prioritet 1.1. Povećanje konkurentnosti smještaja |
| MJERA | * + 1. Uređenje i izgradnja kampova /glamping |
| OPIS MJERE | Glamping (kombinacija engleskih pojmova „glamurous“ i „camping“) je globalno rastući fenomen koji kombinira kampiranje sa luksuzom i sadržajima koji se tipično vežu uz vlastitu kuću ili hotelski smještaj. Smještajne jedinice u glamping kampovima (eng. glampsites) uključuju i nastambe [kao što su jurte](http://hr.wikipedia.org/wiki/Jurta), safari-šatori, kombinacije šatora i kabina, te kuće na drveću. |

|  |  |
| --- | --- |
| CILJ I PRIORITET | Strateški cilj 1. ► Prioritet 1.2. Razvoj popratne infrastrukture |
| MJERA | * + 1. Izgradnja i uređenje cesta i turističkih puteva |
| OPIS MJERE | Vrste cesta i staza koje se mogu razvijati su:   1. Vinska cesta poseban je oblik prodaje poljoprivrednih proizvoda nekog vinorodnog područja na kojem seljačka gospodarstva i ostali sudionici, udruženi pod zajedničkim nazivom vinske ceste, nude svoje proizvode, posebice vino i ostale seljačke specijalitete. Uz ugostiteljsku i ostalu turističku ponudu, vinsku cestu upotpunjuju ljepote prirode i karakteristike kraja kroz koji prolazi, prirodne i kulturne znamenitosti, ali i tradicija utkana u to područje. 2. Poučna staza sadrži poučnih tabli na kojima su opisane prirodne, ekološke i kulturno-povijesne znamenitosti pojedinog kraja. Poučna staza je jedan od najpopularnijih načina prezentiranja nekog područja. 3. Biciklistički put je prometnica namijenjena za promet bicikala bez izgrađene kolničke konstrukcije i označena odgovarajućom prometnom signalizacijom. 4. Planinarsku obilaznicu čine planinarska odredišta povezana u smislenu cjelinu, za čiji obilazak planinarsko društvo koje brine o obilaznici nagrađuje posjetitelje koji ispune zadane uvjete. Obilaznica može biti put, splet putova, zbir međusobno nepovezanih točaka u planinama ili planinarsko natjecanje bez određenih točaka, ali s nekim drugim uvjetima obilaska. Obilazak se potvrđuje otiscima žigova smještenih na kontrolnim točkama u dnevnik ili karton obilaznice ili fotografijama posjetitelja pokraj prepoznatljivih obilježja kontrolne točke. Posjetitelju koji dokaže svoj obilazak prema uvjetima obilaznice organizator dodjeljuje značku ili pisano priznanje, a one kojima je dodijeljeno priznanje upisuje u knjigu posjetitelja.   U ovaj popis treba dodati i se ostale ceste koji mogu biti od koristi za turiste i stanovnike, te slične objekte niskogradnje- obilaznice, kružne tokove, javna parkirna mjesta itd. |

|  |  |
| --- | --- |
| CILJ I PRIORITET | Strateški cilj 1. ► Prioritet 1.2. Razvoj popratne infrastrukture |
| MJERA | * + 1. Izgradnja i uređenje vodovoda, kanalizacija, pročistača i aglomeracija |
| OPIS MJERE | Djelatnost kanalizacijskih sustava i javne odvodnje obuhvaća skupljanje otpadnih voda, njihovo dovođenje do uređaja za pročišćavanje, pročišćavanje i izravno ili neizravno ispuštanje u površinske vode ili iznimno u podzemne vode, obradu mulja koji nastaje u procesu njihova pročišćavanja, ako se ti poslovi obavljaju putem građevina za javnu odvodnju te upravljanje tim građevinama. S tim u vezi značajno utječe na kvalitetu turizma. |

|  |  |
| --- | --- |
| CILJ I PRIORITET | Strateški cilj 1. ► Prioritet 1.2. Razvoj popratne infrastrukture |
| MJERA | * + 1. Uređenje korita rijeka i potoka, ribnjaka i jezera |
| OPIS MJERE | Kao popratni turistički sadržaji, bitni su za razvoj lovnog, ribolovnog i ekoturizma, gdje posjetitelji tragaju za čistom prirodom i pejzažima, stoga je taj trend turizma u porastu. S tim u vezi, vodotoci moraju biti uredni, čisti i sigurni za turističko korištenje. Mjera uključuje i investiciju u označavanje istih, ograde, mostove i ostalu popratnu infrastrukturu. |

|  |  |
| --- | --- |
| CILJ I PRIORITET | Strateški cilj 1. ► Prioritet 1.2. Razvoj popratne infrastrukture |
| MJERA | * + 1. Izgradnja i održavanja kulturnih i povijesnih spomenika te arheoloških nalazišta |
| OPIS MJERE | Potrebno je renovirati i staviti u funkciju spomenike kulture te započeti obnovu nepokretnih kulturnih dobara kao što su stare dvorce, crkve, groblja, arheološka nalazišta, spomenici, i ostali objekti koji mogu privući turiste u području kulturnog turizma i baštine. Uvažavajući brojna područja u općini Brestovac koji imaju arheološke ostatke potrebno je izraditi planove upravljanja arheološkom baštinom (lokalitetima/destinacijama); osigurati sudjelovanje konzervatora u svim  fazama izrade projekata i planova upravljanja arheološkom baštinom te provoditi strateško planiranje i selektivnu pripremu (od resursa do turističke atrakcije) kulturne baštine za održivo korištenje. |

|  |  |
| --- | --- |
| CILJ I PRIORITET | Strateški cilj 1. ► Prioritet 1.2. Razvoj popratne infrastrukture |
| MJERA | * + 1. Razvoj plinske i elektroenergetske mreže i korištenje obnovljivih izvora energije u funkciji turizma |
| OPIS MJERE | Mjera se odnosi na proces izgradnje neophodne infrastrukture kojom se dostavlja plin i [električna energija](https://hr.wikipedia.org/wiki/Elektri%C4%8Dna_energija) do domova i različitih mjesta, posebno u ruralnim i izoliranim područjima. Nadalje potrebno je poticati izgradnju solarnih elektrana, vjetroelektrana, upotreba biomase, korištenje peleta i ostalih energetski učinkovitih resursa. |

|  |  |
| --- | --- |
| CILJ I PRIORITET | Strateški cilj 1. ► Prioritet 1.2. Razvoj popratne infrastrukture |
| MJERA | * + 1. Očuvanje krajobraza, ekoloških sustava, stanišnih tipova, divljih svojti i zavičajnih udomaćenih svojti |
| OPIS MJERE | Uz uobičajene mjere zaštite potrebno je i razvijati svijest o važnosti očuvanja i zaštite staništa na općinskoj razini, vrednovati i štititi staništa uz uključivanje komponenti antropogenih aktivnosti, pažljivim planiranjem nastojati ublažiti štetne utjecaje urbanizacije, izgradnje infrastrukture i energetskih objekata na divlje svojte i njihova staništa, poticati uzgoj autohtonih sorti bilja i pasmina životinja, poticati revitalizaciju starih voćnjaka i vinograda; poticati tradicijsku i ekološku poljoprivredu te poticati revitalizaciju travnjaka i šuma. |

|  |  |
| --- | --- |
| CILJ I PRIORITET | Strateški cilj 1. ► Prioritet 1.2. Razvoj popratne infrastrukture |
| MJERA | 2.1.7. Podizanje kvalitete uređenosti javnih površina |
| OPIS MJERE | Održavanje i planiranje javnih i zelenih površina podrazumijeva slijedeće poslove: gradnja parkirališta, parkova, šetnica, fontana i sl., , košnja travnatih površina, osnivanje novih, te sanacija postojećih zelenih površina, održavanje šljunčanih i popločenih staza, sadnja i održavanje sezonskog cvijeća, održavanje parkovne opreme, održavanje i gradnja dječjih igrališta, održavanje površina u zimskom periodu po potrebi, prigodna uređenja, građevinski radovi na uređenju javnih površina i sl. s ciljem boljeg života stanovnika općine. |

**STRATEŠKI CILJ 2: RAZVOJ SELEKTIVNIH VRSTA TURIZMA**

|  |  |
| --- | --- |
| CILJ I PRIORITET | Strateški cilj 2. ► Prioritet 2.1. Razvoj turizma i poljoprivrede na obiteljskom poljoprivrednom gospodarstvu |
| MJERA | * + 1. Ulaganja u fizičku imovinu na OPG-u |
| OPIS MJERE | Zastarjela fizička infrastruktura, zgrade, strojevi i mehanizacija zahtijeva kontinuirano ulaganje u kupnju novih strojeva i zgrada, te održavanje istih s ciljem proizvodnje poljoprivrednih proizvoda koji se djelomično mogu prodavati i na kućnom pragu u ruralnom turizmu. ulaganje u građenje/rekonstrukciju i/ili opremanje uključuje:   * kupnju nove poljoprivredne mehanizacije i gospodarskih vozila za vlastitu primarnu poljoprivrednu proizvodnju * uređenje i gradnju objekata za životinje, uključujući vanjsku i unutarnju infrastrukturu u sklopu poljoprivrednog gospodarstva * uređenje zatvorenih/zaštićenih prostora i objekata za uzgoj jednogodišnjeg i višegodišnjeg bilja, sjemena i sadnog materijala i gljiva sa pripadajućom opremom i infrastrukturom u sklopu poljoprivrednog gospodarstva * gradnja ostalih gospodarskih objekata, upravnih prostorija s pripadajućim sadržajima, opremom i infrastrukturom, koji su u funkciji osnovne djelatnosti. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.1 Razvoj turizma i poljoprivrede na obiteljskom poljoprivrednom gospodarstvu |
| MJERA | * + 1. Izgradnja i uređenje preradbenih kapaciteta |
| OPIS MJERE | Mjera uključuje građenje i opremanje objekata za skladištenje, hlađenje, čišćenje, sušenje, zamrzavanje, klasiranje i pakiranje proizvoda iz vlastite primarne poljoprivredne proizvodnje s pripadajućom opremom i infrastrukturom s ciljem povećane dodane vrijednosti proizvoda koji se prodaju u ruralnom turizmu (proizvodnja čaja, meda, pekmeza, sušenog voća, vina, rakije, likera, prirodnih sokova itd.) |

|  |  |
| --- | --- |
| CILJ I PRIORITET | Strateški cilj 2. ► Prioritet 2.1 Razvoj turizma i poljoprivrede na obiteljskom poljoprivrednom gospodarstvu |
| MJERA | * + 1. Ulaganja u upravljanje kvalitetom vode i tla u poljoprivredi |
| OPIS MJERE | Mjera uključuje stvaranje novih sustava za navodnjavanje na poljoprivrednom gospodarstvu (neto povećanje navodnjavane površine) te poboljšanje postojećih sustava/opreme za navodnjavanje na poljoprivrednom gospodarstvu, uređenje i trajnije poboljšanje kvalitete poljoprivrednog zemljišta u svrhu poljoprivredne proizvodnje (privođenje poljoprivrednog zemljišta kulturi) te upotrebu gnojiva u funkciji poboljšanja tla. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.1. Razvoj turizma i poljoprivrede na obiteljskom poljoprivrednom gospodarstvu |
| MJERA | * + 1. Podizanje jednogodišnjih i višegodišnjih poljoprivrednih nasada |
| OPIS MJERE | Mjera uključuje stvaranje restrukturiranje postojećih i/ili podizanje novih nasada u cilju povećanja konkurentnosti proizvodnje i prodaje na obiteljskom gospodarstvu. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.1. Razvoj turizma i poljoprivrede na obiteljskom poljoprivrednom gospodarstvu |
| MJERA | * + 1. Podizanje konkurentnosti u stočarstvu i ostalim strateškim granama poljoprivrede |
| OPIS MJERE | Mjera uključuje stvaranje restrukturiranje postojećih i/ili osnivanje novih stada stoke s ciljem proizvodnje poljoprivrednih proizvoda prodaje na obiteljskom gospodarstvu. (svinje, ovce, koze, perad, pčele, itd.), te općenito razvoj svih ostalih grana poljoprivrede prema nacionalnoj klasifikaciji. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.2. Razvoj nepoljoprivrednih aktivnosti na obiteljskom gospodarstvu |
| MJERA | * + 1. Razvoj nepoljoprivrednih aktivnosti na obiteljskom gospodarstvu |
| OPIS MJERE | Mjera uključuje stvaranje ili restrukturiranje postojećih objekata u funkciji turizmu- uređenje kušaonica i degustacijskih prostora, recepcijskih prostora, kuhinje sa restoranom, prezentacijskih dvorana, suvenirnica itd. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.3. Razvoj sportsko-rekreacijskog turizma |
| MJERA | * + 1. Razvoj lovnog turizma |
| OPIS MJERE | Mjera uključuje investicije u lovačke zgrade/domove, puteve, uređenje i označavanje lovišta za divljač, te općenito ulaganja u aktivnosti lovačkih društava.[[20]](#footnote-20) Lovni turizam podrazumijeva četiri skupine aktivnosti: Biološka aktivnost: uzgoj i zaštita divljači u kontroliranim uvjetima. Briga o populaciji, jedinkama, razvoju i rasprostranjenosti vrste; Ekstraktivna aktivnost. – Radi očuvanja pojedinih vrsta i njihove zaštite, dozvoljene kvote se ne smiju prekoračiti. Strogo je određeno dopušteno vrijeme izlova pojedine vrste. Lov se obavlja na površina, a predviđenim za tu aktivnost; Organizacijska aktivnost. – Stvara se suradnja između subjekata na tržištu lovnog turizma. Jačaju veze između lovnih društava u različitim županijama. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.3. Razvoj sportsko-rekreacijskog turizma |
| MJERA | * + 1. Razvoj ribolovnog turizma |
| OPIS MJERE | Mjera uključuje investicije u ribnjake, pristupne puteve, opremu za ribolovna društva, te općenito u sva ulaganja i aktivnosti lovačkih društava. Športski ribolov na slatkim vodama reguliran je "Zakonom o slatkovodnom ribarstvu" te "Pravilnikom o športskom ribolovu u slatkovodnom ribarstvu". |

|  |  |
| --- | --- |
| CILJ I PRIORITET | Strateški cilj 2. ► Prioritet 2.3. Razvoj sportsko-rekreacijskog turizma |
| MJERA | * + 1. Razvoj cikloturizma |
| OPIS MJERE | Mjera uključuje investicije u  područje cikloturizma koji predstavlja aktivan oblik turizma koji podrazumijeva vožnju biciklom, za što postoje brojne pretpostavke i staze u Općini Brestovac. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.3. Razvoj sportsko-rekreacijskog turizma |
| MJERA | * + 1. Razvoj ostalih oblika sportskog turizma |
| OPIS MJERE | Mjera uključuje investicije u sportske objekte, igrališta, terene i ostalu infrastrukturu i opremu svih subjekata koji obavljaju ili nude oblik sportskih usluga ili usluga rekreacije na otvorenom ili zatvorenom prostoru. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.4. Razvoj avanturističkog turizma |
| MJERA | * + 1. Povećanje konkurentnosti avanturizma |
| OPIS MJERE | Mjera uključuje investicije u alternativne oblike turizma koji imaju sve veći trend i popularnost kod novih generacija- vožnja terenskim vozilima, terensko jahanje, vožnje splavom i čamcima, paraglajding, bungee jumping, antristres programi, itd. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.5. Razvoj zdravstvenog turizma |
| MJERA | * + 1. Ulaganje u ponudbene kapacitete zdravstvenog turizma |
| OPIS MJERE | Mjera uključuje investicije u zdravstveni turizam kao jedan je od najstarijih specifičnih oblika [turizma](https://hr.wikipedia.org/wiki/Turizam) u okviru kojeg se stručno i kontrolirano koriste prirodni ljekoviti činitelji i postupci fizikalne terapije u cilju očuvanja i unapređenja zdravlja, te poboljšanja vrsnoće života[[21]](#footnote-21). U objektima se planira nuditi uravnotežena prehrana, isključenost od buke i zagađenja [zraka](https://hr.wikipedia.org/wiki/Zrak), tjelovježbe, društveni i duhovni programi. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.5. Razvoj zdravstvenog turizma |
| MJERA | * + 1. Ulaganje u smještaj starijih i nemoćnih osoba |
| OPIS MJERE | Mjera uključuje investicije u objekte za liječenje i prihvat starijih i nemoćnih osoba za koje postoji potreba zbog demografske pojave starenja stanovništva. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.5. Razvoj kulturnog turizma |
| MJERA | * + 1. Ulaganje u materijalne resurse kulturnog turizma |
| OPIS MJERE | Kulturni turizam je specifični oblik [turizma](https://hr.wikipedia.org/wiki/Turizam) koji obuhvaća posjete turista izvan njihovog stalnog mjesta boravka motivirane interesom za kulturom, što obuhvaća [povijest](https://hr.wikipedia.org/wiki/Povijest), [umjetnost](https://hr.wikipedia.org/wiki/Umjetnost), naslijeđe ili stil života ljudi na nekom lokalitetu ili nekoj [regiji](https://hr.wikipedia.org/wiki/Regija). S tim u vezi moguće je ulaganje u domove kulture, društvene domove, opremu, organizaciju događaja itd. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.5. Razvoj kulturnog turizma |
| MJERA | * + 1. Ulaganje u nematerijalne resurse kulturnog turizma |
| OPIS MJERE | Nematerijalna kulturna baština obuhvaća: prakse, predstave, izraze, znanje, vještine, kao i instrumente, predmete, rukotvorine i kulturne prostori koji su povezani s tim, koje zajednice, skupine i, u nekim slučajevima pojedinci, prihvaćaju kao dio svoje kulturne baštine[[22]](#footnote-22). Nematerijalnu kulturnu baštinu, koja se prenosi iz generacije u generaciju, zajednice i skupine stalno iznova stvaraju kao reakciju na svoje okruženje, svoje uzajamno djelovanje s prirodom i svoju povijest. Ona im pruža osjećaj slavonskog identiteta i kontinuiteta te tako promiče poštovanje za kulturnu raznolikost i ljudsku kreativnost u Općini Brestovac. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.6. Razvoj edukacijskog turizma |
| MJERA | * + 1. Osnivanje edukacijskih ustanova |
| OPIS MJERE | U perspektivi potrebno je organizirati podružnice nekih većih edukacijskih ustanova/instituta u Općini Brestovac posebice u području šumarstva, poljoprivrede, arheologije, gastronomije i slično te poticati osnivanje privatnih poduzeća za edukaciju koje će služiti kao potpora turizmu. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.6. Razvoj edukacijskog turizma |
| MJERA | * + 1. Organizacija kongresa i edukacija |
| OPIS MJERE | Organizacija ljetnih škola, seminara, kongresa, simpozija i konferencija koji će privući turiste . |

|  |  |
| --- | --- |
| CILJ I PRIORITET | Strateški cilj 2. ► Prioritet 2.7. Razvoj vjerskog turizma |
| MJERA | 2.7.1. Gradnja i uređenje vjerske infrastrukture |
| OPIS MJERE | Vjerski turizam može se definirati kao oblik turističkih kretanja kojima turisti nastoje zadovoljiti potrebe religijskog i duhovnog karaktera. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.7. Razvoj vjerskog turizma |
| MJERA | 2.7.2. Organizacija vjerskih događanja i hodočašća |
| OPIS MJERE | Hodočasnicima je potrebno pružiti različite infrastrukturne, gastronomske, kulturne i ostale turističke sadržaje, stoga je potrebno planirati investicije u ovu mjeru posebice sezonski za vrijeme svetkovina i blagdana. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.8. Razvoj ratnog turizma |
| MJERA | 2.8.1. Očuvanje baštine |
| OPIS MJERE | Ratni turizam je svako putovanje u ratne zone svrhu rekreacije, razgledavanja ili povijesnih proučavanja. Podloga za ovo putovanje su brojni ostaci, mjesta i spomenici nastali za vrijeme Prvog i Drugog svjetskog rata, a posebice Domovinskog rata u Općini Brestovac. Objekte je u tu svrhu potrebno održavati ili kreirati nove kako bi se očuvao spomen na povijesno važne događaje. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.8. Razvoj ratnog turizma |
| MJERA | 2.8.2.Razminiranje prostora |
| OPIS MJERE | Preduvjet za dolazak turista za razvij ove vrste turizma ali i općenito i razvoj drugih vrsta turizma i čišćenje minski sumnjivih prostora do situacije potpune sigurnosti. |

|  |  |
| --- | --- |
| CILJ I PRIORITET | Strateški cilj 2. ► Prioritet 2.9. Razvoj eko turizma |
| MJERA | 2.9.1.Razvoj ponude ekoturizma |
| OPIS MJERE | Eko turizam je grana turizma koja turistima nudi edukaciju i zabavne sadržaje u prirodi, ali ih istodobno i motivira na dublje razumijevanje važnosti očuvanja prirodnih i kulturnih resursa.[[23]](#footnote-23) Eko turizam predstavlja i odgovorno putovanje u prirodna područja kojim se čuva okoliš (flora, fauna) i unapređuje blagostanje lokalnog stanovništva. Nadalje potiče se i prodaja ekoloških proizvoda, proizvedenih na principima održivosti, bez korištenja umjetnih preparata. |

**STRATEŠKI CILJ 3: RAZVOJ OSTALIH POTPORNIH DJELATNOSTI U TURIZMU**

|  |  |
| --- | --- |
| CILJ I PRIORITET | Strateški cilj 3. ► Prioritet 3.1. Umrežavanje subjekata u turizmu |
| MJERA | 3.1.1. Stvaranje klastera i proizvođačkih organizacija |
| OPIS MJERE | Za postizanje turističkih rezultata zadužena je komplementarna grupacija poljoprivrednih i turističkih subjekata i institucija koje vezuje isti interes. Stoga je model klasterizacije i proizvođačkih organizacija u turizmu prihvaćen širom svijeta, pa bi se trebao razvijati i u općini Brestovac, kao moćan okvir za održivi razvoj destinacije sa ekonomskog, društvenog i ekološkog stanovišta. Sposobnost pružanja veće vrijednosti kroz model klastera, omogućava općini Brestovac da putem brojnih aktivnosti u ‘turističkom i poljoprivrednom lancu vrijednosti’ bude konkurentnija i da očekuje bolje poslovne rezultate. |

|  |  |
| --- | --- |
| CILJ I PRIORITET | Strateški cilj 1. ► Prioritet 3.1. Umrežavanje subjekata u turizmu |
| MJERA | * + 1. Edukacija i osposobljavanje dionika u grani turizma |
| OPIS MJERE | Turizam se stalno modificira i neprekidno prilagođava novonastalim potrebama turista. Sukladno tome i ljudski kadrovi u turizmu svojom životnom, radnom i poslovnom filozofijom, obrazovanjem i radom, nastoje se prilagoditi sve većim zahtjevima korisnika turističkih usluga. Osnovni cilj je povećati zapošljivost ranjivih skupina u općini Brestovac kroz obrazovanje i stručno usavršavanje, kako bi ih integrirali na tržište rada u sektoru turizma i ugostiteljstva. |

|  |  |
| --- | --- |
| CILJ I PRIORITET | Strateški cilj 3. ► Prioritet 3.1. Umrežavanje subjekata u turizmu |
| MJERA | 3.1.3. Razvoj e-marketinga u turizmu i ugostiteljstvu |
| OPIS MJERE | Sve veća konkurentnost na globalnom turističkom tržištu iziskuje od svih uključenih subjekata iznimne napore i ulaganja u promociju, resurse, znanje i kvalitetu kako bi ostali kompetitivni i ostvarili zadovoljavajući rast poslovanja. Zbog toga je iznimno važno biti u tijeku s najnovijim tehnološkim trendovima na Internetu te imati sva potrebna znanja kako bi se učinkovito odgovorilo izazovima globalne konkurencije. Cilj mjere je omogućiti dionicima ulaganje u Internetsku, komunikacijsku i telekomunikacijsku infrastrukturu i tehnike promocije (web site, društvene mreže, mobilne turističke aplikacije i ostale e-tehnike) koje će im omogućiti veću konkurentnost na turističkom tržištu. |

|  |  |
| --- | --- |
| CILJ I PRIORITET | Strateški cilj 3. ► Prioritet 3.2. Brandiranje turističke destinacije Brestovac |
| MJERA | 3.2.1. Izrada knjige grafičkih standarda |
| OPIS MJERE | **Knjiga grafičkih standarda** sadrži skup standardiziranih smjernica koje je potrebno poštovati pri uporabi primarnih i sekundarnih grafičkih, vizualnih i drugih elemenata nekog poduzeća, obrta, organizacije, branda i svega onoga gdje neki znak povezujemo sa nekim predmetom ili djelatnošću.[[24]](#footnote-24) Smisao ovih smjernica je osiguranje dosljednog izgleda Općine Brestovac u javnosti (dokumentima, medijima, na javnim događanjima…), čime se učvršćuje imidž organizacije ili branda.(izrada logoptipa, slogana, jingla, maskote, boje itd). |

|  |  |
| --- | --- |
| CILJ I PRIORITET | Strateški cilj 3. ► Prioritet 3.2. Brandiranje turističke destinacije Brestovac |
| MJERA | 3.2.2. Organizacija turističkih događaja |
| OPIS MJERE | Događaji se mogu okarakterizirati kao organizirana prigoda u svrhu privlačenja potencijalnog ciljnog elementa i multipliciranju zadovoljstva turista posjetom određenoj turističkoj destinaciji.[[25]](#footnote-25) Tematika događaja može biti raznovrsna: koncerti, folklorne manifestacije, degustacije hrane i pića, razna natjecanja i slično u svrhu promocije gore navedenih grana selektivnog turizma. |

|  |  |
| --- | --- |
| CILJ I PRIORITET | Strateški cilj 3. ► Prioritet 3.2. Brandiranje turističke destinacije Brestovac |
| MJERA | 3.2.3. Priprema natječajne dokumentacije i strateških dokumenata |
| OPIS MJERE | S ciljem boje pripreme za EU natječaje potrebno je izraditi projektnu dokumentaciju, strategije i akcijske planove kako bi planiranje i provedba turističkih projekata bila što učinkovitija. |

|  |  |
| --- | --- |
| CILJ I PRIORITET | Strateški cilj 3. ► Prioritet 3.3. Razvoj potpornih djelatnosti u turizmu |
| MJERA | 3.3.1. Osnivanje turističkih agencija |
| OPIS MJERE | Turistička agencija je tržišni subjekt koji čini poveznicu između tržišne ponude i potražnje. To je gospodarski subjekt čija se osnovni zadatak sastoji od organiziranja i prodaje putovanja i boravka te pružanju drugih usluga putnicima i sudionicima turističkog prometa.[[26]](#footnote-26) U strateškom planiranju potrebno je imati u vidu osnivanje takvih agencija u Općini Brestovac. |

|  |  |
| --- | --- |
| CILJ I PRIORITET | Strateški cilj 3. ► Prioritet 3.3. Razvoj potpornih djelatnosti u turizmu |
| MJERA | 3.3.2. Otvaranje restorana, kafića i ostalih ugostiteljskih objekata |
| OPIS MJERE | Budući da postoji nedostatak kapaciteta ovog tipa, potrebno je poticati osnivanje poduzeća u navedeno sektoru. |

|  |  |
| --- | --- |
| CILJ I PRIORITET | Strateški cilj 3. ► Prioritet 3.3. Razvoj potpornih djelatnosti u turizmu |
| MJERA | 3.3.3. Izrada i promocija slavonskih jelovnika |
| OPIS MJERE | Potrebno je definirati nove recepte i brandove koji će svojim mirisima i okusima vratiti turiste u djetinjstvo, sjetiti na jela koja su pripremali naši preci, na tradicionalan i zdrav način. (Brestovački kulen, Brestovački odrezak, Brestovački kruh i slično). |

|  |  |
| --- | --- |
| CILJ I PRIORITET | Strateški cilj 3. ► Prioritet 3.3. Razvoj potpornih djelatnosti u turizmu |
| MJERA | 3.3.4. Poticanje ostalih potpornih usluga za razvoj turizma |
| OPIS MJERE | U strateškom planiranju potrebno je imati u vidu osnivanje poduzeća u Općini Brestovac koji čine nadopunu turističkih usluga- usluge prijevoza, usluge čišćenja, usluge najma bicikala i sportske opreme, usluge prevođenja za strane turiste, usluge osiguranja itd. |

|  |  |
| --- | --- |
| CILJ I PRIORITET | Strateški cilj 3. ► Prioritet 3.3. Razvoj potpornih djelatnosti u turizmu |
| MJERA | 3.3.5. Poticanje rada udruga |
| OPIS MJERE | U strateškom planiranju potrebno je imati u vidu poticanje rada udruga koje čine nadopunu turističkih usluga i bitne su za društveni život općine- udruge branitelja, udruge umirovljenika, folklorne i glazbene udruge, vatrogasne udruge, udruge mladih, udruge sportaša, školske udruge, itd. |

1. **BAZA PRIORITETNIH PROJEKATA U JEDINICI LOKALNE SAMOUPRAVE**

Najznačajniji projekti u području turizma i popratnih djelatnosti koje utječu na turizam koji se planiraju ostvariti u Općini Brestovac su:

* Uređenje jezera i odmarališta Novo Zvečevo
* Uređenje arheološkog nalazišta Rudine
* Uređenje planinarskog doma u Orljavcu
* Vodna akumulacija Kamenska
* Brza cesta i tunel od Općine Brestovac do općine Staro Petrovo Selo i općine Rešetari (izlaz na autocestu A3) Zapolje.
* Gradnja i uređenje spomenika iz Domovinskog rata i 2. svjetskog rata
* Izgradnja poduzetničke zone
* Izgradnja hotela, prenoćišta i kampova
* Uređenje vinske ceste
* Uređene biciklističkih staza

Lista se može nadopunjavati izmjenom Strateškog plana razvoja turizma prema potrebama iz okruženja i novootvorenim EU natječajima.

1. **EVALUACIJA I IZVJEŠTAVANJE**

Kreiranjem sustava praćenja, kontrole, vrednovanja i izvještavanja o provedbi Strateškog plana razvoja turizma Općine Brestovac omogućava se njezina efikasna i transparentna provedba. Temeljem informacija o mogućnostima korištenja EU fondova, radna skupina i ostali zainteresirani dionici u mogućnosti su bili prijaviti svoje prijedloge projekata. Do tada prikupljeni prijedlozi projekta postali su sastavni dio ove dokumenta i uvršteni su u Bazu projekata te se mogu s vremenom nadopunjavati po potrebi. Praćenje provedbe ovog strateškog dokumenta podrazumijeva stalni monitoring, mjerenje učinaka provedbe i to kako narativnih, tako i kvantitativnih financijskih pokazatelja te vrednovanje ukupnog strateškog plana u turizmu, radi ocjene uspješnosti provedbe plana, odnosno ukazivanja na potrebu provođenja pravovremenih promjena plana za definirani vremenski period. Potrebno je analizirati pokazatelje mjera te odrediti koje su mjere uspješne, koje nisu postigle svoje ciljeve te je li potrebno ukinuti određene mjere, ili ih unaprijediti, te jesu li se u međuvremenu pojavile nove potrebe ili razvojni ciljevi koji sobom nose uvođenje novih razvojnih mjera u turizmu.

Kako Općina Brestovac provodi Strateški plan razvoja turizma i izvršava svoj proračun, ključno je osigurati objektivno i kritičko vrednovanje plana kako bi se osigurala njena kvalitetna provedba te nadogradnja i unaprjeđenje. Vrednovanje mora dati odgovore na pitanja što, tko i kako je trebao učiniti u svrhu provedbe u turizmu. Ukoliko su sve potrebne aktivnosti provedene nužno je utvrditi jesu li i koliko su mjere pridonijele zacrtanim ciljevima, uz izvješće na kraju kalendarske godine. Kako bi se osigurala informacija o učinkovitosti plana, nužno je jednom godišnje anketirati ostale dionike o njihovoj percepciji učinkovitosti turističke strategije i njome predviđenih mjera. Provedba postavljenih strateških ciljeva znači ostvarenje postavljene vizije.

Kao što je vizija opće stanje kojem težimo tako su strateški ciljevi jasno formulirani, mjerljivi i ostvarivi što je iskazano i pokazateljima provedbe ovog turističkog plana. Kako bi se osigurala transparentnost i kontinuirano sudjelovanje dionika u provedbi Strateškog plana razvoja turizma Općine Brestovac ovaj dokument će biti objavljen i postavljeni na mrežnoj stranici Općine. Nadalje, potrebno je provesti ex-post (naknadnog) vrednovanja ovog dokumenta u prvoj polovici 2022. godine, što će omogućiti da se rezultati vrednovanja uzmu u obzir pri izradi sljedećeg turističkog plana 2022. – 2027.

Zbog ekološke očuvanosti prostora i bogatih resursa, ruralni turizam Općine Brestovac privlačit će domaću i međunarodnu turističku potražnju ponajviše autentičnim ugođajem, toplinom slavonskog doma i gostoljubivošću prilagođenima različitim potrošačkim segmentima. Dinamičan razvoj seoskog turizma Općine biti će rezultat poticajnog poslovnog ozračja, odgovornog destinacijskog menadžmenta te visoke razine društvene uključenosti i svih dionika turističke politike na razini općine Brestovac i šire okolice.

1. **POPIS TABLICA, GRAFIKONA I SLIKA**

Slika 1. Djelovanje turističkog tržišta u prostoru

Slika 2. Geografski položaj općine Brestovac

Slika 3. Biciklistička ruta u Općini Brestovac

Slika 4. Trendovi i utjecaji na suvremeni turizam

Tablica 1. Popis ugroženih i/ili zaštićenih vrsta sisavaca/ptica/riba u Općini Brestovac

Tablica 2. Popis kulturno/povijesnih resursa u Općini Brestovac

Tablica 3. Popis dionika društvenog razvoja

Tablica 4. Izvadak iz financijskog izvješća 2017. godine

Tablica 5. Glavni ciljevi RH za 2020. godinu u odnosu na strategiju ''Europa 2020''

****

1. Hunziker, W., Krapf, K.: Grundriss der allgemeinen Fremdenverkehrslehre, Polygraphischer Verlag, Zürich, 1942., str. 21. [↑](#footnote-ref-1)
2. Marković, S., Marković, Z., Ekonomika turizma, Školska knjiga, Zagreb, 1972., str. 73. [↑](#footnote-ref-2)
3. Vukonić, B.: Marketing u turizmu, Agencija za marketing- Vjesnik, Zagreb, 1983., str. 33. [↑](#footnote-ref-3)
4. Kobašić, A., Senečić, J.: Marketing u turizmu, Školska knjiga, Zagreb, 1989., str. 29. [↑](#footnote-ref-4)
5. Modificirano prema Senečić, J., Grgona, J.: Marketing menadžment u turizmu, Mikrorad, Zagreb,2006., str. 12.-13. [↑](#footnote-ref-5)
6. Kušen, E.: Metodologija prostorne valorizacije turističkih privlačnosti, dostupno na <https://bib.irb.hr/prikazi-rad?&rad=42617>, 21.9.2018 [↑](#footnote-ref-6)
7. Strategija razvoja Općine Brestovac 2015-2020 [↑](#footnote-ref-7)
8. <http://sport-centar.com/o-nama/sportski-turizam/>, 20.9.2018. [↑](#footnote-ref-8)
9. Dibb S., Simkin L., Pride W. M., Ferrell, O.C.: Marketing, Mate, Zagreb, 1995., str. 33. [↑](#footnote-ref-9)
10. <http://www.marketingteacher.com/Lessons/lesson_PEST.htm>, 21.01.2009. [↑](#footnote-ref-10)
11. Moutinho, L.: Strateški menadžment u turizmu, Masmedia, Zagreb, 2005., str. 35.-36. [↑](#footnote-ref-11)
12. <https://www.raza.hr/Poduzetnicki-pojmovnik/SWOT-analiza> , 15.9.2018 [↑](#footnote-ref-12)
13. Thomas, H., Gardner, D.: Strategic Marketing and Management, John Wiley & Sons, New York, 1988.,str. 43. [↑](#footnote-ref-13)
14. Stacey, R. D.: Strateški menedžment i organizacijska dinamika, Mate, Zagreb,1997., str.1. [↑](#footnote-ref-14)
15. [www.brestovac.hr/item/download/67\_01ac9fffec58c2e4017d9863e357d67a.html, 2.10.2018.](http://www.brestovac.hr/item/download/67_01ac9fffec58c2e4017d9863e357d67a.html, 2.10.2018. )  [↑](#footnote-ref-15)
16. [https://strukturnifondovi.hr/wp-content/.../Program-ruralnog-razvoja2014-2020\_hr.pdf](https://www.google.com/url?sa=t&rct=j&q=&esrc=s&source=web&cd=4&cad=rja&uact=8&ved=2ahUKEwjot8CCz_fdAhUQxIUKHe_1C_QQFjADegQIBRAC&url=https%3A%2F%2Fstrukturnifondovi.hr%2Fwp-content%2Fuploads%2F2017%2F03%2FProgram-ruralnog-razvoja2014-2020_hr.pdf&usg=AOvVaw13TKuDg1ubOzEfxai6DZmL)*,* 3.10.2018. [↑](#footnote-ref-16)
17. <http://iztzg.hr/UserFiles/Pdf/Izvjestaj-01-Strategija-razvoja-turizma-RH.pdf>, 3.10.2018. [↑](#footnote-ref-17)
18. Andrlić, B.; Andlar, I.; Galić, A.: E-distribucijske mogućnosti web site-ova u vinskom turizmu // IX. međunarodni znanstveni skup :Poslovna logistika u suvremenom menadžmentu : Zbornik radova  
    Osijek: Ekonomski fakultet, 2011. str. 151-169 [↑](#footnote-ref-18)
19. Modificirano prema Borković, V., Kobašić, A.: Poslovanje ugostiteljskih poduzeća, Sveučilište u Splitu, Ekonomski fakultet za turizam i vanjsku trgovinu, Dubrovnik, 1993., str. 7. [↑](#footnote-ref-19)
20. Dagostin, T.: Marketing u lovnom turizmu Istarske županije, Sveučilište Jurja Dobrile u Puli Fakultet ekonomije i turizma «Dr. Mijo Mirković», 2018. [↑](#footnote-ref-20)
21. Hall, C. M. : Adventure, sport and health tourism. Adventure, sport and health tourism., 1992., str. 141. [↑](#footnote-ref-21)
22. <https://www.min-kulture.hr/default.aspx?id=3639> , 05.10.2018. [↑](#footnote-ref-22)
23. <http://www.ecotourism.org/what-is-ecotourism>. 04.10.2018. [↑](#footnote-ref-23)
24. <http://www.ibs-promocija.hr/knjiga-grafickih-standarda-vizualnog-identiteta-zasto-je-bitna-u/>, 05.10.2018. [↑](#footnote-ref-24)
25. Gračan, D., Rudančić-Lugarić, A.; Konkurentnost turističke destinacije, Ekonomski vjesnik, God. XXVI, BR. 1/2013. str. 271 [↑](#footnote-ref-25)
26. Vukonić, B.: Turističke agencije, Mikrorad, Zagreb, 1997., str. 48. [↑](#footnote-ref-26)